કેટલાંક યુવક-યુવતીઓ રૂપાળાં ન હોવાને કારણે અસ્વીકૃત બની જાય છે. વારંવાર નવી-નવી વ્યક્તિઓ સાથે મુલાકાતો ગોઠવાય છતાં પરિણામ ન મળે એવું બને છે. એમાંથી હતાશા પેદા થાય છે. ‘મને કોઈ વ્યક્તિ પસંદ કરતી નથી’ એ વાતનો ડંખ તેના જીવનના ઉત્સાહને ખતમ કરી નાખે છે. આવાં યુવક-યુવતીઓ માટે મારે એટલું જ કહેવું છે કે રૂપ મળવું – ન મળવું તમારા હાથની વાત નથી. તમે ભલે રૂપાળાં ન હો તોપણ થોડાંક અપ-ટુ-ડેટ રહેવાથી ફરક પડશે. વળી તમે તમારી પર્સનાલિટી એવી બનાવો કે જે તમારા કદરૂપાપણાને ઓવરટેક કરી નાખે. તમારા રૂપથી નહીં તો તમારી પર્સનાલિટીથી તમે સ્વીકૃત બની જ શકો છો અને એમ કરવાનું તમારા હાથમાં જ છે.